Alvaro Morata. Alvaro Borxa Morato Martin ( 1992-yil 23-oktyabrda tugʻilgan) ispaniyalik professional futbolchi, Milan va Ispaniya terma jamoasi hujumchisi. Faoliyati. Klubdagi. 2008-yili Real Madrid Alvaroni Xetafening yoshlar jamoasidan sotib oldi va Real Madridning „Juvenil C“ jamoasi tarkibiga qoʻshildi. 2009-yil noyabr oyida „Juvenil“larning barchasida (A, B va C) va „Real Madrid C“ jamoasida ketma-ket oʻyinlarida ishtirok etdi. 2010-yil iyul oyida „Juvenil A“ jamoasida oʻtkazgan muvaffaqiyatli ishtiroki (ikkita titul va 34 ta gol) natijasida Real Madrid Kastilya jamoasiga oʻtkazildi. Keyinchalik Real Madrid bosh murabbiyi Jose Mourinho uni va toʻrtta klubdoshini AQShga mavsumoldi safarga olib ketdi. 2010-yil 15-avgustda Alkorkon jamoasi bilan boʻlgan oʻyinda Real Madrid Kastilya safida debyutini oʻtkazdi. Ligada esa shu yilning 29-avgustida „Korusho“ bilan boʻlgan oʻyinda debyut qildi. Birinchi golini 31-oktyabr kuni „Alkala“ darvozasiga kiritdi. 2010-yil 12-dekabrda Realning birinchi jamoasi safida ilk oʻyinda Saragosaga qarshi 89-daqiqada Angel di Maria oʻrniga maydonga tushdi. Oʻn kundan soʻng, Qirollik kubogi oʻyinlarida ham Levantega qarshi (8:0) debyutini nishonladi. 2011-yilning yanvarida Gonzalo Higuaín jarohat olganidan soʻng, Alvaroni koʻpchilik mutaxassislar asosiy tarkibga qoʻshiladi degan fikrlar bergandilar. Ammo Mourinho bu tanlovdan voz kechdi. Oʻsha kezlarda Morata 4 ta oʻyinda ketma-ket 5 ta gol urishga muvaffaq boʻlgandi, lekin jamoa Emmanuel Adebayor bilan shartnoma imzoladi. 13-fevral kuni u faoliyatidagi birinchi xet-trigini „Deportivo B“ga qarshi kechgan uchrashuvda nishonladi. 2012/13 mavsumdan boshlab, Morata asosiy jamoaning tarkibiga qoʻshildi va mavsumoldi oʻtkazilgan oʻyinlarda ishtirok etdi. 2012-yil 11-noyabr kuni Ispaniya chempionatining 11-turida „Levante“ga qarshi kechgan mehmondagi uchrashuvda maydonga 83-daqiqada tushib, ikki daqiqa oʻtmasdan hal qiluvchi golini urib, oʻzining chempionatdagi birinchi golini urishga muvaffaq boʻldi. „Real“ oʻsha oʻyinda 1:2 hisobida gʻalaba qozondi . Terma jamoadagi. 2009-yili Morata 17 yoshgacha oʻtkazilgan jahon chempionatiga chaqirildi, u yerda 4 ta oʻyinda 2 ta gol urishga muvaffaq boʻldi. Ispaniya federatsiyasi Yaponiyada oʻtkazilgan 19 yoshgacha xalqaro turnirga Alvaroni ham chaqirdi. Ushbu turnirda uning jamoasi Yaponiyaga gʻalabani boy berib, ikkinchi oʻrinni egallashdi. Erishgan natijalari. Real Madrid Ispaniya yoshlar terma jamoasi Xususiyati. Ikkinchi qavatda yaxshi oʻynaydi, tez harakatlanadi va gol sezish qobiliyati kuchli. Morataning oʻynash uslubiga qarab, Real Madridning sobiq hujumchisi Fernando Morientesga ham koʻpchilik oʻxshatadi. Uzatma va zarbalarni hech qachon qoʻldan bermaydi. Gol urish uchun kerak boʻlsa tavakkal qiladi.